**Pojasnilo glede obveznosti pridobitve nove izkaznice z oznako pravice do dostopa na trg dela za tujce, ki v Republiki Sloveniji prebivajo na podlagi dovoljenja za začasno prebivanje, ki ni izdano zaradi zaposlitve, samozaposlitve ali dela in ki se želijo zaposliti pri delodajalcih, ki svojo dejavnost izvajajo na področjih javnega sektorja**

[Zakon o spremembah in dopolnitvah Zakona o zaposlovanju, samozaposlovanju in delu tujcev (ZZSDT-D) (Uradni list RS, št. 42/23), ki se je začel uporabljati 8. julija 2023](https://www.gov.si/novice/2023-03-28-s-spremembo-zakona-do-hitrejsega-zaposlovanja-tujcev/), je v novi 20. točki drugega odstavka 5. člena [ZZSDT](http://pisrs.si/Pis.web/pregledPredpisa?id=ZAKO6655) določil, da se določbe tega zakona ne uporabljajo za tujce, ki se zaposlujejo pri delodajalcih s področja javnega sektorja, ki izvajajo zdravstveno dejavnost, v javnih zavodih, ki izvajajo institucionalno varstvo odraslih oseb, v posebnih socialno varstvenih zavodih za odrasle, v varstveno delovnih centrih in socialno varstvenih zavodih za usposabljanje, v javnih zavodih, ki izvajajo socialnovarstveno storitev pomoč družini na domu, in v javnih socialno varstvenih zavodih, ki izvajajo socialnovarstvene storitve.

Ne glede na 20. točko drugega odstavka 5. člena ZZSDT pa Ministrstvo za notranje zadeve in Ministrstvo za delo, družino, socialne zadeve in enake možnosti pojasnjujeta, da mora tujec, ki v Republiki Sloveniji prebiva na podlagi dovoljenja za začasno prebivanje, ki ni izdano zaradi zaposlitve, samozaposlitve ali dela (npr. na podlagi dovoljenja za začasno prebivanje zaradi združitve družine, študija itd.) in ki se želi v času veljavnosti tega dovoljenja zaposliti pri zgoraj navedenih delodajalcih s področja javnega sektorja, na podlagi devetega odstavka 58. člena [Zakona o tujcih](http://pisrs.si/Pis.web/pregledPredpisa?id=ZAKO5761) (ki predstavlja implementacijsko določbo člena 7(1) [Direktive 2011/98/EU Evropskega parlamenta in Sveta z dne 13. decembra 2011 o enotnem postopku obravnavanja vloge za enotno dovoljenje za državljane tretjih držav za prebivanje in delo na ozemlju države članice ter o skupnem nizu pravic za delavce iz tretjih držav, ki zakonito prebivajo v državi članici](https://eur-lex.europa.eu/legal-content/SL/TXT/?uri=celex%3A32011L0098)) obstoječo izkaznico dovoljenja za začasno prebivanje zamenjati za novo izkaznico, na kateri se označi pravica do dostopa na trg dela

Tujčevemu (bodočemu) delodajalcu iz 20. točke drugega odstavka 5. člena ZZSDT za izdajo nove izkaznice ni treba vložiti PD-obrazca (sporočila o prostem delovnem mestu) in posledično pridobiti pisnega obvestila in informativnega lista Zavoda Republike Slovenije za zaposlovanje, saj upravna enota, na območju katere tujec prebiva, novo izkaznico, na kateri se označi pravica do dostopa na trg dela, v takem primeru izda na podlagi predložene pogodbe o zaposlitvi, podpisane s strani delodajalca s področja javnega sektorja iz 20. točke drugega odstavka 5. člena ZZSDT.

Tujec mora novo izkaznico, na kateri je označena pravica do dostopa na trg dela, pridobiti preden ga delodajalec vključi v obvezna socialna zavarovanja pri Zavodu za zdravstveno zavarovanje Slovenije.